Diari Oficial de la Generalitat Valenciana


Sumari del DOGV 1686, del 18-12-1991 (1991/823493)

DECRET 236/1991, de 9 de desembre, del Consell de la Generalitat Valenciana, pel qual s'aprova el reglament orgànic i funcional de la Presidència.
--------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1991/12/09/236/dof/vci/html**

### Dades del document

Número de DOGV
:   1686

Data del DOGV
:   18-12-1991

Secció del DOGV
:   DISPOSICIONS GENERALS

Número del document
:   1991/823493


Data del document
:   09-12-1991

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

Decret 236/1991, de 9 de desembre, del Consell de la Generalitat Valenciana, pel qual aprova el reglament orgànic i funcional de la Presidència.  
L'evolució de l?administració de la Generalitat Valenciana des de l'època anterior a l'Estatut d?autonomia fins a l'actualitat, ha consolidat unes estructures administratives que avui es plasmen en nou conselleries.  
La trajectòria seguida pels distints reglaments orgànics, el primer dels quals fou aprovat pel Decret del Consell núm. 103/83, de 29 de juliol, marca l'existència d'un principi en què de bon començament hi ha una Conselleria de Presidència amb importants aspectes executius, entre els quals s'incloïen els que feien referència a la Funció Pública; això es va mantenir en el reglament aprovat pel Decret del Consell núm. 28/84, de 2 d'abril, i aquesta desapareixerà com a conselleria en la fase següent que comença amb el reglament que fou aprovat pel Decret 152/85, de 4 d'octubre, en el qual, i a pesar de la desaparició esmentada, es conserven alguns òrgans amb les funcions d'aquella, com és la protecció civil.  
La situació actual, establerta en el Decret 162/87, de 7 d'octubre, amb les modificacions introduïdes pel Decret 64/90, de 9 d'abril, ens mostra un conjunt d'òrgans mancats pràcticament de funcions executives.  
Per tant, després d'encasellar les tasques executives del Consell en alguna de les conselleries, els òrgans que composen l'àrea de la Presidència tenen significativament el caràcter de staff o de suport al President, a fi de contribuir-ne a una millora de les atribucions essencials de representació institucional, direcció, planificació, coordinació i control.  
La reforma que ara es presenta manté bàsicament l?esquema anterior, amb lleugeres modificacions que són aconsellades per la necessitat de potenciar i de coordinar les accions institucionals en vista a la CEE del 92, la qual cosa comporta la refosa de les competències de «relacions informatives» per integrar-les en la Direcció General de Mitjans de Comunicació Social i, al mateix temps, individualitzar les competències d'acció institucional» perquè entren a formar part de la Direcció General de Relacions Institucionals.  
En atenció d'aquests motius i després de la deliberació del Consell de la Generalitat Valenciana, en la sessió del dia 9 de desembre de 1991, a proposta del President i per raó de les atribucions que té conferides pels articles 69 i 70 de la Llei 5 /83, de 30 de desembre, de Govern valencià,  
DECRETE:  
TITOL I   
òrgans de la Presidència  
CAPITOL I   
La Presidència de la Generalitat  
Article primer  
El President de la Generalitat Valenciana, com a President del Govern valencià, en dirigeix i coordina les accions, sense perjudici de les atribucions i de les responsabilitats de cada conseller.  
Article segon  
Al President de la Generalitat, per la seua condició de President del Govern valencià, corresponen les funcions i les atribucions establertes en l'article 16 de la Llei 5/1983, de 30 de desembre, de Govern valencià.  
Article tercer  
El President de la Generalitat, en relació amb l'àrea executiva de la Presidència, assumeix les funcions establertes en l'article 35 de la Llei 5/83, de 30 de desembre, de Govern valencià, i per tant, podrà fer delegacions als sots-secretaris, de conformitat amb l'article 68 de la citada llei.  
CAPÍTOL II   
Organització de la Presidència  
Article quart   
Els òrgans de la Presidència, sota la direcció superior del President, s'estructuren en òrgans centrals, des dels quals es durà a terme la coordinació de tota l'administració territorial autonòmica.  
Els òrgans centrals són els següents:  
El Gabinet del President, amb rang de subsecretaria, en el qual s'integra la Direcció General de Relacions Institucionals, la Direcció General de Mitjans de Comunicació Social i Relacions Informatives, i la Direcció General de Planificació i Estudis.  
La Secretaria General, amb rang de subsecretaria, en la qual s'integra al Direcció General d'Avaluació de Programes i Inspecció General de Serveis i el Centre de Documentació i Anàlisis, que, al seu torn, té el rang de direcció general.  
Els titulars dels òrgans directius seran nomenats per decret del Consell a proposta del President.  
Les substitucions de sots-secretaris per vacant, absència o per malaltia les resoldrà el President. Les substitucions que afecten a la resta de nivells directius les resoldran els sots-secretaris d'acord amb els seus àmbits d'actuació.  
Tot això sense perjudici de les delegacions previstes en l'article 68 de la Llei 5/983, de 30 de desembre, de Govern valencià.  
El Consell de Direcció es constitueix com a òrgan col·legiat d'assistència al President, i el formaran els sots-secretaris i, si fa al cas, els directors generals.  
TITOL II   
Estructura i funcions dels òrgans centrals de la Presidència  
CAPITOL I   
El Gabinet del President  
Article cinqué  
El Gabinet del President el forma un conjunt d'unitats per a l'assistència directa i personal al President, per al manteniment de les relacions institucionals i informatives de la Generalitat Valenciana, per al desenvolupament dels mitjans de comunicació social a la Comunitat Valenciana, i per a l?elaboració de les directrius de planificació i de coordinació de la política estratègica general i de l'acció de govern.  
Article sisé  
Al capdavant del Gabinet del President hi haurà un director amb rang de sots-secretari.  
L'àrea de Coordinació, que dependrà directament d'aquest, és a unitat encarregada de realitzar totes les tasques de suport administratiu que demane l'activitat del President de la Generalitat, i realitzarà, especialment, els treballs correspondència, de protocol i de relacions públiques.  
La Unitat de Relacions Públiques i Protocol, amb categoria de servei i adscrita a l?àrea anterior, es farà càrrec de la proposta i execució de les activitats de relacions públiques de la Presidència de la Generalitat Valenciana; de la proposta i preparació del protocol que S'ha d'utilitzar en els actes de caràcter representatiu, i d'aquelles altres que s'inclouen en l?àmbit de les relacions públiques i del protocol que li siguen encomanades.  
Article seté  
El Gabinet del President s'estructura en els òrgans directius següents:  
1. La Direcció General de Relacions Institucionals.  
2. La Direcció General de Mitjans de Comunicació Social i Relacions Informatives.  
3. La Direcció General de Planificació i Estudis.  
Secció primera La Direcció General de Relacions Institucionals  
Article vuitè  
La Direcció General de Relacions Institucionals té atribuïdes les competències en matèria de relacions del Govern valencià i la seua Administració amb la resta d'institucions de l'àmbit territorial de la Comunitat Valenciana, de l'Estat o d'organismes internacionals, especialment amb la CEE.  
Igualment té competència sobre l?edició o coordinació de les publicacions del Govern valencià, i en especial del Diari Oficial de la Generalitat Valenciana.  
Article nové  
L'àrea de Coordinació Institucional, emmarcada en la Direcció General de Relacions Institucionals, es farà càrrec de la coordinació de l'activitat dels tres serveis en què s'estructura la direcció general, que són els següents:  
- El Servei d'Accions Institucionals.  
- El Servei de Relacions amb les institucions de la CEE.  
- El Servei de Publicacions.  
Article deu  
El Servei d'Accions Institucionals té la funció de fomentar o realitzar tota mena d'activitats encaminades a aconseguir el millor coneixement i el major prestigi de la Generalitat Valenciana com a institució pròpia de tots els valencians.  
Article onze  
El Servei de Relacions amb les Institucions de la CEE i amb la resta d'organismes nacionals i supranacionals té la funció de tramitar els expedients de les relacions del Govern valencià amb aquelles institucions i organismes.  
Article dotze  
El Servei de Publicacions s'encarrega de la preparació, edició i coordinació de les publicacions de la Generalitat Valenciana, i en especial, de la preparació i edició del Diari Oficial de la Generalitat Valenciana, i de la promoció i de la difusió de totes elles.  
Secció segona La Direcció General de Mitjans de Comunicació Social i Relacions Informatives  
Article tretze  
La Direcció General de Mitjans de Comunicació Social i Relacions Informatives té atribuïda la funció de preparar el desenvolupament legislatiu dels mitjans de comunicació social en el marc de les normes bàsiques de l?Estat; la tutela administrativa derivada de l'aplicació de la Llei de RTVV i altres lleis que hi concórren; la coordinació de la publicitat institucional de la Generalitat Valenciana, i la investigació i el desenrotllament de la comunicació social.  
També té la competència sobre l?emissió de la informació institucional i del Govern.  
Article catorze  
La Direcció General de Mitjans de Comunicació Social és integrada per les unitats següents:  
- l?àrea de Mitjans de Comunicació Social i Serveis de Telecomunicació, que coordinarà el Servei de Mitjans de Comunicació Social i el Servei d'Estudis, Projectes i Planificació de Telecomunicacions,  
- el Servei de Relacions Informatives.  
Article quinze  
Funcions del Servei de Mitjans de Comunicació Social:  
1. Estudi, elaboració i propostes de desplegament legislatiu en matèria de ràdio i televisió i l'adaptació de la legislació autonòmica a les normes bàsiques de l?Estat i de la CEE.  
2. La gestió del règim jurídic dels mitjans de comunicació social.  
3. La tutela administrativa de la Radiotelevisió Valenciana.  
4. Les propostes de concessió de subvencions a RTVV i dels requisits d'aquestes.  
5. La coordinació de la publicitat institucional.  
Article setze  
Funcions del Servei d'Estudis, Projectes i Planificació de Telecomunicacions:  
1. Verificació de les condicions d'emissió i de recepció dels serveis de radiodifusió sonora i televisió.  
2. La inspecció i el control de les instal·lacions receptores i de distribució dels senyals de radiodifusió sonora i televisió, en particular les instal·lacions d'antenes col·lectives i de circuit tancat de televisió.  
3. La planificació, la construcció i l?equipament, directament o per mitjà de convenis amb d'altes entitats, de les instal·lacions repetidores de televisió per aconseguir la cobertura íntegra de la Comunitat Valenciana.  
4. La planificació multidepartamental del desenrotllament i la implantació dels serveis i dels sistemes de telecomunicació.  
5. L'elaboració de propostes sobre reglamentació de l?ús de les telecomunicacions i normativa interna.  
6. La coordinació amb altres administracions públiques en temes de mitjans de comunicació i de serveis de telecomunicació.  
7. La coordinació de convenis o projectes de col·laboració amb altres entitats per a la introducció, el desenvolupament i la promoció de nous serveis i tecnologies de telecomunicacions.  
8. La redacció, la coordinació, l'assessorament o la direcció dels projectes d'infrastructures destinades totalment o en part, a serveis de telecomunicacions mampresos per la Generalitat Valenciana.  
Article disset  
El Servei de Relacions Informatives té per objecte les relacions informatives amb els mitjans de comunicació, la preparació i la coordinació de la difusió d'informació provinent de la Generalitat, i la documentació i les anàlisis de les informacions sobre la institució.  
Secció tercera   
La Direcció General de Planificació i Estudis  
Article divuit  
La Direcció General de Planificació i Estudis té les funcions relacionades amb l'elaboració de directrius i d'estratègies que valguen de base per a l'acció del President de dirigir i de coordinar l'activitat de l'Administració i del Govern; la planificació general i la coordinació dels plans d'actuació de cada conselleria; la redacció d'informes tècnics per a sustentar-los, i en general, preparar i servir de base a tota l'activitat, oral o escrita, del President del Consell.  
Article dinou  
La Direcció General de Planificació i Estudis treballarà dividida en tres unitats especialitzades, que faran referència, respectivament a les àrees de: 1) economia, 2) política econòmica, 3) social i laboral, 4) educació i cultura, 5) política sanitària i 6) prospectiva i estratègia.  
CAPITOL II   
La Secretaria General  
Article vint La Secretaria General, amb rang de subsecretaria, té les funcions que l'article 75 de la Llei de Govern atribueix en aquests òrgans i, a més, la d'inspecció i avaluació general dels serveis i dels programes de l'Administració autonòmica i la coordinació dels serveis territorials d'aquesta.  
Article vint-i-un  
La Secretaria General s'estructura en els òrgans directius següents:  
1. La Direcció General d'Avaluació de Programes i Inspecció General de Serveis.  
2. El Centre de Documentació i Anàlisis, amb rang de direcció general.  
Article vint-i-dos  
També s'hi integren els òrgàns següents:  
1. La Secretaria General Administrativa.  
2. El Gabinet Jurídic.  
Secció primera El Centre de Documentació i Anàlisis  
Article vint-i-tres  
El Centre de Documentació i Anàlisis té com a objecte la recopilació de dades i la seua anàlisi documental, a fi de coordinar les distints fronts d'informació i de proporcionar informes rellevants per a l'acció de govern, per mitjà del lliurament a la Direcció General de Planificació i Estudis tota la informació adient per al desenvolupament de les funcions. També ho haurà d'entregar a la resta d'òrgans directius de la Presidència i de la resta de departaments.  
Article vint-i-quatre  
El Centre de Documentació i Anàlisis s'estructura en els dos serveis següents:  
- Unitat de Documentació.  
- Unitat d'Anàlisi.  
Article vint-i-cinc  
La Unitat de Documentació té com a comesa la centralització coordinada de tota la informació multisectorial de la realitat que tinga interès per a l'acció de govern. Amb aquesta finalitat prepararà un arxiu informàtic de tots els fons accessibles, en coordinació amb els departaments del Consell, i elaborarà els dossiers i els informes temàtics sol·licitats pels òrgans directius de la Presidència i de la resta de departaments del Consell.  
Article vint-i-sis  
La Unitat d'Anàlisi elaborarà models, prepararà diagrames i, en general, proporcionarà assessoria tècnica d?acord amb la teoria de la decisió, als òrgans directius de la Presidència de la Generalitat.  
Secció segona La Direcció General d'Avaluació de Programes i Inspecció General de Serveis  
Article vint-i-set  
La Direcció General d'Avaluació de Programes i Inspecció General de Serveis és l'òrgan que té com a objectiu el seguiment i el control de totes les activitats, programes i serveis de l'administració autonòmica valenciana i dels organismes i entitats que en depenen, sense perjudici de les facultats d'inspecció que la Llei de Govern Valencià atorga als responsables dels departaments o conselleries.  
Té atribuïda, a més a més, la funció de manteniment de les relacions de la Presidència amb els ciutadans, per mitjà i de la canalització de les iniciatives que hi sorgesquen per a la millora del funcionament administratiu i de les reclamacions dels administrats.  
Article vint-i-vuit  
Són funcions de la Direcció General d'Avaluació de Programes i Inspecció General de Serveis les següents:  
a) Supervisar l?organització i el funcionament administratiu de tots els serveis, centre i dependències dels departaments o conselleries del Govern valencià.  
b) Investigar la possible existència d'infraccions en el desplegament del procediment administratiu, i també qualsevol irregularitat que podria haver en el funcionament general dels serveis.  
c) Proposar a l?òrgan competent la incoació d'expedients disciplinaris quan de les investigacions i informacions prèvies realitzades, es puga pressuposar una infracció greu per part d'algun funcionari o funcionària de l'Administració valenciana.  
d) Elaborar informes en què es diagnostique i s'analitzen les causes que motiven els recursos, les queixes i les reclamacions dels administrats o administrades.  
e) Comprovar el compliment dels plans d'actuació de l'administració i el grau de coordinació dels que afecten diversos òrgans, per mitjà de la verificació objectius proposats segons els resultats obtinguts.  
f) Avaluar l?eficàcia i l'eficiència de l?execució dels programes previstos.  
g) Proposar a l?òrgan competent les modificacions que es consideren oportunes en l'estructura i en el funcionament dels serveis, com a conseqüència dels control efectuat.  
h) Informar als ciutadans sobre les distintes actuacions administratives, canalitzar les iniciatives que hi haja per a la millora del funcionament de l'Administració valenciana i, encaminar als òrgans competents, les reclamacions que formulen els administrats i les administrades, d'acord amb les competències que, sobre organització i procediments, té la Conselleria d'Administració Pública.  
i) Totes aquelles altres que expressament li encomane el President.  
Article vint-i-nou  
La Direcció General, per dur endavant les funcions relacionades amb l'article anterior, té les facultats següents:  
a) Convocar a reunions de treball i informatives els càrrecs directius i els funcionaris de nivell administratiu de tots els departaments, per mitjà dels diversos consellers.  
b) Visitar cada departament, servei, centre o entitats, per informar-ne el conseller responsable.  
c) Sol·licitar tots els informes, documents i antecedents que crega convenients per a la realització de les seues activitats.  
Article trenta  
La Direcció General d'Avaluació de Programes i Inspecció General de Serveis la constituirà:  
1. El director general.  
2. El secretari, que tindrà com a funcions:  
a) elaborar i proposar el pla anual d'activitats i les normes d'actuació dels inspectors de serveis,  
b) dirigir i coordinar la labor dels inspectors de serveis i donar el vist-i-plau als informes i a les propostes,  
c) coordinar la labor dels experts,  
d) coordinar les tasques de l?Oficina d'Informació, Iniciatives i Reclamacions,  
e) elaborar la memòria anual d'activitats,  
f) les actuacions directes d'inspecció que crega convenients o li encomane el Director de la Inspecció General de Serveis.  
3. Els inspectors de serveis, els quals han de dur a terme les actuacions directes d'inspecció segons les normes legals i d'acord amb els procediments i instruccions dictats pel Director de la Inspecció General de Serveis.  
4. Experts en els diferents sectors de l'Administració Pública, que tindran el nivell administratiu de cap de servei i com a funcions, les següents:  
Sol·licitar, recopilar i sistematitzar tota la informació necessària per a l?exercici de la funció inspectora i el suport tècnic a l'acció inspectora quan la complexitat o l?especialització de la matèria així o requerirà.  
5. Les oficines d'Informació, Iniciatives i Reclamacions, que han d'informar els ciutadans sobre les diverses actuacions de l'administració, canalitzar, als òrgans competents, les reclamacions que hi formulen els administrats i les iniciatives que es generen per a la millora del funcionament de l'Administració valenciana, sense perjudici de les competències que en matèria d'organització i procediments té la Conselleria d'Administració Pública. El director d'aquesta tindrà el nivell màxim de cap de servei.  
Article trenta-un  
El President, a proposta del Director General d'Avaluació de Programes i Inspecció General de Serveis, podrà nomenar inspectores extraordinaris en aquells afers que per la seua naturalesa i circumstància així ho requeresquen.  
Article trenta-dos  
Les visites d'inspecció es duran a cap d'acord amb el pla anual aprovada pel Secretari General de la Presidència a proposta del Director de la Inspecció General de Serveis i, si de cas, per impulsió d'ofici en els diversos supòsits d'iniciativa pròpia, ordre superior, moció raonada dels subordinats o denúncia.  
Secció tercera Altres òrgans de la Secretaria General  
Article trenta-tres  
La Secretaria General Administrativa té atribuïdes les funcions pròpies dels serveis generals de la Presidència i, especialment, la preparació i la gestió pressupostària, registre, arxiu, control intern de personal, manteniment d'instal·lacions, parc mòbil, règim interior i coordinació dels serveis administratius.  
Article trenta-quatre  
Com a dependents de la Secretaria General Administrativa hi haurà:  
1. El Servei de Gestió Administrativa, al qual correspondrà la tramitació administrativa de la Presidència i l?exercici de les atribucions en matèria de personal, el règim intern i el manteniment de les instal·lacions i vehicles, i en especial, dels serveis centrals de registre i d'arxiu.  
2. El Servei de Règim Econòmic, que té al seu càrrec tot la tramitació i la gestió econòmica de la Presidència, i en especial, la preparació i la gestió pressupostària, la tramitació de documents de pagament i el moviment de fons.  
3. El Servei d'Arquitectura, al qual correspondrà la direcció de les operacions de manteniment i de conservació dels edificis adscrits a la Presidència, la redacció d'informes i dictàmens sobre assumptes de la seua especialitat, la preparació de la infrastructura dels actes de caràcter representatiu que organitze la Presidència i tots els assumptes que hom li encomane relacionats amb les seues funcions.  
Article trenta-cinc  
1. Corresponen al Gabinet Jurídic les funcions següents:  
a) la preparació i la defensa en judici de la Generalitat Valenciana, sense perjudici que aquesta, d'acord amb les normes legals o reglamentàries, puga atribuir-ho a altres òrgans,  
b) l'assessoria jurídica del Govern valencià i dels òrgans de l'Administració Pública de la Generalitat Valenciana, en tots els afers dels quals se'ls sol·licite un informe, tant potestativament com preceptivament,  
c) la redacció final dels projectes de decrets i els avantprojectes de lleis que hagués de presentar-se a l'aprovació del Govern valencià, sobre la base dels redactats pels òrgans corresponents de les distintes conselleries o partint dels criteris o objectius hi assenyalats,  
d) estudi i seguiment de l?ordenament jurídic estatal, per aconseguir una major coordinació de l?ordenament jurídic d'aquell.  
2. El Gabinet Jurídic, per a realitzar aquestes funcions, s'estructura en dues àrees que depenen directament del Cap del Gabinet:  
- àrea d'Afers Contenciosos, a la qual corresponen les funcions especificades en l'apartat 1.a) anterior.  
- àrea d'Assessoria Jurídica, a la qual corresponen les funcions especificades en els apartats 1.b), c) i d) anteriors i els assumptes generals d'organització del propi gabinet.  
3. Pel que fa a la resta es regirà pel Decret del Consell 73/84, de 30 de juliol.  
Article trenta-sis  
Els serveis jurídics de les distintes conselleries, sense perjudici de l'adscripció orgànica a cadascuna, actuaran en l?exercici de les seues funcions sota la dependència i la coordinació del Gabinet Jurídic de la Presidència, i han de seguir les instruccions emanades d'aquest. El Cap del Gabinet Jurídic de la Presidència podrà convocar els caps o els encarregats d'aquests serveis jurídics a reunions periòdiques o no, i sol·licitar-ne dades i antecedents si ho considera necessari en relació amb els expedients en què intervinguen.  
DISPOSICIO ADDICIONAL  
Primera  
La intervenció en interpel·lacions i en preguntes efectuades de conformitat amb els articles 137 i 142 del reglament de les Corts Valencianes, sobre matèries pròpies de la competència de l'àrea de la Presidència, serà assumida pel membre del Consell que tinga la representació d'aquest en la junta de portaveus de les Corts Valencianes.  
Les compareixences informatives davant les Corts Valencianes, a l'empara dels articles 156 i 157 del reglament, en allò que afecten matèries pròpies de la competència executiva de l'àrea de la Presidència, podran ser encomanades al membre del Consell que el represente en la junta de portaveus.  
DISPOSICIO DEROGATORIA  
Queden derogats els Decrets del Consell 162/87, de 7 d'octubre i 6/90, de 9 d'abril, i totes les disposicions d'igual o inferior rang que s'hi oposen.  
DISPOSICIO FINAL  
Aquest decret entra en vigor el dia de la publicació en el  
Diari Oficial de la Generalitat Valenciana.  
València, 9 d'octubre de 1991.  
El President de la Generalitat Valenciana,   
JOAN LERMA I BLASCO


Còpia Permalink ELI